BBC a achiziționat thrillerul românesc, cu acțiunea plasată în perioada Războiului Rece, Spy/Master, pentru BBC iPlayer și canale TV de la Warner Bros. Serialul în șase părți, filmat în România și Ungaria, ilustrează o săptămână periculoasă din viața personajului fictiv, Victor Godeanu, mâna dreaptă și cel mai de încredere consilier al fostului președinte comunist, Nicolae Ceaușescu.
Serialul a fost inspirat de viaţa lui Mihai Ion Pacepa, fost general al Securităţii şi cel mai important consilier pe care l-a avut Nicolae Ceauşescu, potrivit Pagina de Media.
Cu guvernul pe urmele sale, gata să descopere că este un agent secret al sovieticilor, Godeanu se folosește de o călătorie diplomatică în Germania ca o trambulină pentru a dezerta în Statele Unite. Ajutat de agentul sub acoperire Stasi Ingrid Von Weizendorff (Svenja Jung) și de agentul CIA Frank Jackson (Parker Sawyers), Godeanu (Alec Secăreanu) trebuie să scape de KGB și de fantasmele țării sale. – toate în timp ce soția și fiica lui, rămase acasă, se confruntă cu consecințele, scrie BBC.
În timp ce actorul Claudiu Bleonț îl aduce în scenă pe Nicolae Ceaușescu, în serial îi mai joacă Aidan McArdle, Ana Ular, Laurențiu Bănesc, Andreea Vasile, Nico Mirallegro, Iulian Postelnicu și Elvira Deatcu.
"O dramă clasică de spionaj plasată în apogeul Războiului Rece, Spy/Master este un thriller de atmosferă, complex, plin de stil și suspans", a declarat Sue Deeks, directorul achizițiilor de programe al BBC.
Spy/Master este produs de Proton Cinema și Mobra Films. A fost creat și scris de Adina Sădeanu și Kirsten Peters, toate episoadele regizate de Christopher Smith și produse de Ioanina Pavel, pentru HBO Max. Producătorii executivi sunt Johnathan Young, Anke Greifeneder și Antony Root, iar coproducătorii îi includ pe Viktória Petrányi și Tudor Reu.
VEZI TRAILER: